Feladó: [homousionvagyhomoiusion@gmail.com](mailto:homousionvagyhomoiusion@gmail.com)

Címzett: [toldikirályabbmintjánosvitéz@freemail.hu](mailto:toldikirályabbmintjánosvitéz@freemail.hu)

Tárgy: Minden rossz, semmi se jó

Csá, Janim!

Mizu? H vagy? Képzeld, a napokban az utcán sétálva ihletet kaptam! Neki is álltam írni, nehogy egykötetes szerzőként emlékezzenek rám Ádámék miatt. Dobj már rá egy pislantást! Valamikor koccanhatnánk egy jó ital felett, bár tudom, te annyira nem szereted!

Imréd

Feladó: [toldikirályabbmintjánosvitéz@freemail.hu](mailto:toldikirályabbmintjánosvitéz@freemail.hu)

Címzett: [homousionvagyhomoiusion@gmail.com](mailto:homousionvagyhomoiusion@gmail.com)

RE: Minden rossz, semmi se jó

Üdv, Imre!

Megvagyok, bár az utcán sétálva én a Dunába ugráshoz kapok ihletet. Pest koszos, szürke, és senki sincs már itt. De inkább átdobok egy versvázlatot, az több mindent elmond. Persze, amint lesz időm, csekkolom. Egy ital jól hangzik, a jövő hétvégém szabad, hacsak a kisfaludysok be nem szerveznek nekem valamit.

Szeretettel: János